Bigbang
Store norske leksikon,Kunst og estetikk,Musikk,Populærmusikk,Pop og rock,Norsk pop og rock
Bigbang er et norsk rockeband som spiller fengende gitarrock som slekter på både Jimi Hendrix, Cream, Richard Thompson og amerikansk punk.
Bandet ble dannet i Oslo i 1992 av Øystein Greni (gitar, vokal), Erik Tresselt (bass) og Christer Engen (trommer). Greni er bandets produsent, låtskriver og ubestridte leder, og trommeslageren ble skiftet ut flere ganger de første årene. Debutalbumet Waxed ble i 1995 utgitt på deres eget plateselskap Grandsport.Etter gjennombruddsalbumet Electric Psalmbook (1999) sluttet Tresselt, og med unntak av 2004–2006 (da Tresselt var tilbake) har besetningen vært Greni, Olaf Olsen (trommer) og Nikolai Hængsle Eilertsen (bass, keyboard). Den folkrockaktige singlen Wildbird ble spilt mye på radio, og Bigbang fikk platekontrakt med Warner Music. I 2000 ga Warner ut Bigbangs første salgssuksesser, albumet Clouds Rolling By og EP-en Girl In Oslo, der tittelkuttet ble en stor hit.Siden har bandet også nådd Topp 10 på VG-lista med EP-ene New Glow (2000), Smiling For (2001) og Not A Rolling Stone (2005), singlene I Don't Wanna (2007) og Swedish Television (2009), studioalbumet Frontside Rock'n'Roll (2002), livealbumet Radio Radio TV Sleep (2003) og studioalbumene Poetic Terrorism (2005), Too Much Yang (2007), Edendale (2009) og Epic Scrap Metal (2011).I 2008 flyttet Bigbang til USA og ga ut samleplata From Acid To Zen. Nikolai Hængsle Eilertsen spiller også i blant annet The National Bank, Elephant9, Knut Reiersrud Band, Lester, Needlepoint (sammen med Olaf Olsen) og Band of Gold. I mars 2013 ga Bigbang ut albumet The Oslo Bowl, som ble nominert til Spellemannprisen.Øystein Greni kalte seg Greni på sitt første soloalbum: Pop Noir (2017). Bigbang var tilbake med et nytt album våren 2019: Glory Chord. Musikkvideoen til en av sangene, Bells, ble nominert til Spellemannprisen. I 2019 var det også premiere på konsertfilmen Play Louder, som ble tatt opp i 2009. Les mer i Store norske leksikon rock musikk Musikk i Norge